1、《咏柳》【唐】贺知章:碧玉妆成一树高, 万条垂下绿丝绦。不知细叶谁裁出,二月春风似剪刀。
2、《新柳》【宋】杨万里:柳条百尺拂银塘,且莫深青只浅黄。未必柳条能蘸水,水中柳影引他长。
3、《梅花》【宋】王安石:墙角数枝梅,凌寒独自开。遥知不是雪,为有暗香来。
4、《晓出净慈寺送林子方》【宋】杨万里:毕竟西湖六月中,风光不与四时同。接天莲叶无穷碧,映日荷花别样红。
5、《小池》【宋】杨万里 :泉眼无声惜细流, 树阴照水爱晴柔。 小荷才露尖尖角, 早有蜻蜓立上头。
6、《城南》【宋】曾巩:雨过横塘水满堤,乱山高下路东西。一番桃李花开尽,惟有青青草色齐。
7、《春怨》【唐】刘方平:纱窗日落渐黄昏,金屋无人见泪痕。寂寞空庭春欲晚,梨花满地不开门。
8、《别储邕之剡中》【唐】李白:借问剡中道,东南指越乡。舟从广陵去,水入会稽长。竹色溪下绿,荷花镜里香。辞君向天姥,拂石卧秋霜。
9、《暮春》【唐】杜甫:卧病拥塞在峡中,潇湘洞庭虚映空。楚天不断四时雨,巫峡常吹千里风。沙上草阁柳新暗,城边野池莲欲红。暮春鸳鹭立洲渚,挟子翻飞还一丛。
10、《晚泊江镇》【唐】骆宾王:四运移阴律,三翼泛阳侯。荷香销晚夏,菊气入新秋。夜乌喧粉堞,宿雁下芦洲。海雾笼边徼,江风绕戍楼。转蓬惊别渚,徙橘怆离忧。魂飞灞陵岸,泪尽洞庭流。振影希鸿陆,逃名谢蚁丘。还嗟帝乡远,空望白云浮。
11、《夏日南亭怀辛大》【唐】孟浩然:山光忽西落,池月渐东上。散发乘夕凉,开轩卧闲敞。荷风送香气,竹露滴清响。欲取鸣琴弹,恨无知音赏。感此怀故人,中宵劳梦想。
12、《无题·油壁香车不再逢》【宋】晏殊:油壁香车不再逢,峡云无迹任西东。梨花院落溶溶月,柳絮池塘淡淡风。几日寂寥伤酒后,一番萧瑟禁烟中。鱼书欲寄何由达,水远山长处处同。
13、《辋川别业》【唐】王维:不到东山向一年,归来才及种春田。雨中草色绿堪染,水上桃花红欲然。优娄比丘经论学,伛偻丈人乡里贤。披衣倒屣且相见,相欢语笑衡门前。
14、《赏牡丹》【唐】刘禹锡:庭前芍药妖无格,池上芙蕖净少情。唯有牡丹真国色,花开时节动京城。
15、《江畔独步寻花·其五》【唐】杜甫:黄师塔前江水东,春光懒困倚微风。桃花一簇开无主,可爱深红爱浅红?